SGP เศร้า ยอดขายก๊าซ LPG ทั้งใน-ตปท.ฉุดกำไร Q2/59 เหลือ 254.49 ลบ.
SGP เศร้า ยอดขายก๊าซ LPG ทั้งใน-ตปท.ฉุดกำไร Q2/59 เหลือ 254.49 ลบ. ลดลง 37% จากปีก่อนกำไร 403 ลบ. ขณะที่ช่วง 6 เดือนแรกมีกำไร 294.66 ลบ. ลดลง 27% จากปีก่อนกำไร 403.35 ลบ. ยังแจกปันผล 0.15 บ./หุ้น XD 23 ส.ค.59 กำหนดจ่าย 8 ก.ย.นี้
10 ส.ค. 2559

บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 254.49 ล้านบาท หรือมีกำไรสุทธิ 0.28 บาทต่อหุ้น ลดลง 37% จากช่วงเดียวกันของปีก่อนที่มีกำไรสุทธิ 403 ล้านบาท หรือมีกำไรสุทธิ 0.44 บาทต่อหุ้น
โดยผลการดำเนินงานในไตรมาสดังกล่าวที่ลดลงเนื่องจากบริษัทและบริษัทย่อย มีรายได้จากการขาย, จากการขนส่ง, และการให้บริการ สำหรับไตรมาสที่ 2 เป็นจำนวนเงิน 12,460.09 ล้านบาท เมื่อเปรียบเทียบกับงวดเดียวกันของปี 2558 เป็นจำนวนเงิน 15,197.44 ล้านบาท โดยมีสาเหตุหลักมาจากรายได้ลดลงจากธุรกิจจำหน่ายก๊าซ LPG ทั้งในประเทศและต่างประเทศ
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 294.66 ล้านบาท หรือ 0.32 บาทต่อหุ้น ลดลง 27% จากช่วงเดียวกันของปีก่อนที่มีกำไรสุทธิ 403.35 ล้านบาท หรือ 0.44 บาทต่อหุ้น
นอกจากนี้บริษัทได้ประกาศจ่ายปันผลงวดดำเนินงานวันที่ 1 ม.ค. 2559 ถึงวันที่ 30 มิ.ย. 2559 เป็นเงินสดจำนวน 0.15 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 23 ส.ค. 2559 และกำหนดจ่ายเงินปันผลในวันที่ 8 ก.ย. 2559